b'\n_START_ARTICLE_\nClara Bow\n_START_SECTION_\nBakgrunn\n_START_PARAGRAPH_\nClara Bow hadde en t\xc3\xb8ff oppvekst med en voldelig far og en schizofren mor. Hun vokste opp i fattigdom i Brooklyn i New York. Da hun var ni \xc3\xa5r d\xc3\xb8de hennes beste venn, Johnny, i hennes armer etter en alvorlig brannskade. _NEWLINE_Som ten\xc3\xa5ring deltok Bow i en skj\xc3\xb8nnhetskonkurranse, \xc2\xabThe Fame and Fortune Contest\xc2\xbb, som hun vant. Dette innledet hennes filmkarriere. Hennes mor pr\xc3\xb8vde \xc3\xa5 drepe henne med kniv da hun fors\xc3\xb8kte \xc3\xa5 komme inn i filmindustrien, men dette stanset henne ikke.\n_START_SECTION_\nKarriere\n_START_PARAGRAPH_\nClara Bow ble tatt med til Hollywood av produsenten B.P. Schulberg, en mann som utnyttet henne b\xc3\xa5de seksuelt og \xc3\xb8konomisk. Han fikk henne til \xc3\xa5 arbeide hardere enn de fleste av datidens andre stjerner, men betalte henne sv\xc3\xa6rt lite. Hun spilte i til sammen 58 filmer fra 1922 til 1933, og da hun var p\xc3\xa5 sitt mest popul\xc3\xa6re, i 1929, mottok hun over 45\xc2\xa0000 fanbrev hver m\xc3\xa5ned. Hennes ber\xc3\xb8mmelse hadde fra et par meget fremgangsrike filmer v\xc3\xa6rt internasjonal fra 1926 og 1927, og i USA ble hun ansett som den kvintessensielle \xc2\xabIt Girl\xc2\xbb, noe som man den gang kalte glamor\xc3\xb8se unge damer. _NEWLINE_Bow var ogs\xc3\xa5 involvert i en del rettssaker, alt fra ubetalt skatt til \xc3\xa5 ha \xc2\xabstj\xc3\xa5let\xc2\xbb andre kvinners ektemenn._NEWLINE_Da det begynte \xc3\xa5 komme lyd p\xc3\xa5 film dalte hennes popularitet p\xc3\xa5 grunn av hennes markante brooklynaksent. Etter \xc3\xa5 ha fors\xc3\xb8kt et comeback med filmene Call Her Savage (1932) og Hoop-La (1933), giftet hun seg med cowboystjernen Rex Bell og forlot helt filmindustrien i en alder av 26. _NEWLINE_Med Rex Bell fikk hun to s\xc3\xb8nner, men p\xc3\xa5 grunn av at hun var mentalt ustabil og schizofren, som sin mor, fikk hun ikke lov til \xc3\xa5 se dem. Det var ogs\xc3\xa5 hennes ustabile tilstand, samt et vektproblem, som gjorde at hun aldri gikk inn i showbusiness igjen. _NEWLINE_Den 27. september 1965 d\xc3\xb8de Bow av et hjerteinfarkt i Los Angeles. Hun ble 60 \xc3\xa5r gammel.'